text: Kvinde styrtet ned fra lejlighed efter knivstikkeri
  02 september 2019 kl. 19.39
  En 26-årig kvinde blev mandag aften fundet liggende nedenfor sin lejlighed ved Skovvejen i Kolding. Hun var såret efter flere knivstik.
  Klokken 18.13 mandag aften fik Sydøstjyllands Politi en melding om en 26-årig kvinde, der var faldet ud af sin lejlighed ved Skovvejen i Kolding.
  Da politiet fandt kvinden, kunne man dog konstatere, at hun havde op til flere knivstik.
  - Vi har i forbindelse med sagen anholdt tre personer, hvoraf en af de anholdte er kvindens 37-årige ekskæreste og den anden er hendes 29-årige svoger, fortæller vagtchef Jørn Bystrup fra Sydøstjyllands Politi.
  Den tredje anholdte er en 26-årig mand. Offeret og en af de anholdtes toårige barn opholdt sig i lejligheden. Barnet er nu i de sociale myndigheders varetægt.
  Politiet kan endnu ikke fortælle, om kvinden er faldet eller skubbet ud, eller om hun faldt fra altanen eller fra et vindue i lejligheden. Det skal tekniske undersøgelser vise.
  Kvinden ligger i øjeblikket på operationsbordet og er i livsfare.
  Politiet er ved at undersøge gerningsstedet og kan på nuværende tidspunkt ikke fortælle noget om motivet.
  